בס"ד

שלום לכולם,

סוכות / הרב שלומי אלדר

בילקוט שמעוני מובא (אמור, רמז תרכו):

אתה מוצא שלש שמחות כתיב בחג: 'ושמחת בחגך' (דברים טז,יד), 'והיית אך שמח' (שם טו), 'ושמחתם לפני ה' אלהיכם שבעת ימים' (ויקרא כג,מ), אבל בפסח אין אתה מוצא שכתוב בו אפילו שמחה אחת - למה? אתה מוצא שבפסח התבואה נידונית ואין אדם יודע אם עושה השנה אם אינו עושה... וכן אתה מוצא שאין כתוב בעצרת אלא שמחה אחת, דכתיב 'ועשית חג שבועות לה' אלהיך... ושמחת... אתה וביתך' (דברים טז,ט-י), ולמה כתב בה שמחה אחת? מפני שהתבואה נכנסת בפנים, ומה טעם אין כתוב שם שתי שמחות? לפי שפירות האילן נידונין. אבל בראש השנה אין כתיב שם אפילו שמחה אחת, שהנפשות נידונות ומבקש אדם את נפשו יותר מממונו. אבל בחג לפי שנטלו הנפשות דימוס ביום הכפורים, כמו שנאמר: 'כי ביום הזה יכפר עליכם' (ויקרא טז,ל), ועוד שהתבואה ופירות האילן בפנים, לפיכך כתב שלש שמחות: 'ושמחת בחגך', 'ושמחתם לפני ה' אלהיכם', 'והיית אך שמח'.

חג הסוכות שייך למעשה לשתי מערכות חגים שונות - שלושת הרגלים מחד, וחגי תשרי מאידך. המדרש מצביע על כך שסוכות מהווה את סיומן של שתי המערכות הללו, וכל המתח וחוסר הוודאות של המועדים האחרים בשתי המערכות מגיע כאן לסיומו הטוב. שלושת הרגלים הם המהלך שתואם את לוח השנה החקלאי. בפסח יש חששות לגבי התבואה; בשבועות יש חששות לגבי הפירות; בסוכות - חג האסיף - "התבואה ופירות האילן בפנים". בראש השנה ויום כיפור יש את אימת הדין האישי, שהוא חמור אף יותר מזה החקלאי; אך בסוכות - "נטלו הנפשות דימוס ביום הכיפורים", ויש מקום לשמחה גם מצד זה.

הרבי מלובאוויטש זצ"ל (ספר שערי המועדים, עמ' לו-לח) מסביר שלמעגל השנה החקלאי המתואר כאן כרקע לשמחה של סוכות ישנה משמעות רוחנית, וצמיחתה של התבואה מסמלת את צמיחתו הרוחנית של האדם. פסח - חג האביב, שבו התבואה רק מתחילה לצמוח, מציין את ההתחלה והיסוד של עבודת ה'. יציאת מצריים נטעה בעם ישראל את האמונה, והיא הבסיס והתשתית לכל. אמנם, אין כאן עדיין תבואה בשלה - אמונה היא רגש בסיסי וחשוב, אבל צריך לתרגם אותו למעשים, לאורח חיים שתואם אותו. בעין יעקב ישנה גירסא בגמרא בברכות (סג ע"א) שאפילו "גנבא אפום מחתרתא רחמנא קרי" (=אפילו גנב על פתח המתחת קורא לה') - הוא עסוק בגנבה, אבל זה לא מפריע לו לפנות אל הקב"ה לבקש שיצליח את דרכו. זו לא אמונה מזוייפת, אלא שהיא רק נשארה במצב הלא בשל של פסח.

השלב השני הוא שבועות - חג הקציר, המקביל לזמן מתן תורתנו. עם ישראל מקבלים על עצמם תורה ומצוות באמירת "נעשה ונשמע". זו כבר התקדמות לעומת אמונה מופשטת. יש כאן בשלות, שמקבילה לקצירת התבואה. אבל אין כאן עדיין את העשייה בפועל, את הביטוי היומיומי באורח החיים של האדם.

מתי זה מגיע? בסוכות - 'וְחַג הָאָסִף **בְּצֵאת הַשָּׁנָה**' (שמות כג,טז) - כאן מגיעה עבודת השנה כולה לשלמותה - 'בְּאָסְפְּךָ אֶת **מַעֲשֶׂיךָ** מִן הַשָּׂדֶה' (שם) - כאן כבר יש ביטוי מעשי לתורה ולמצוות, שהתמזגו והפכו להיות חלק פעיל מחייו של האדם. אין זו רק אמונה בלב, אין זו רק התחייבות בפה, אלא יש כאן מעשים ממש. כמו שאוספים בתקופה זו את כל התבואה והפירות של השנה, כך זה הזמן לאסוף את כל הפירות של העבודה הרוחנית עליה עמלנו במשך השנה, ואותה פיתחנו מאמונה פשוטה עד לאורח חיים מלא. ובזה ישנה שמחה גדולה.

כהמשך לדברי הרבי, אולי ניתן להסביר את השייכות גם למעגל חגי תשרי. גם הם חגים של סיכום שנה, אבל יותר מצד הביקורת על מעשי השנה, ולא בשמחה על הפירות. כשם שכשאוספים את התבואה יש לעשות כמה מלאכות של "זורה, בורר ומרקד", של ברירת הפסולת מתוך התבואה, כך לפני האיסוף של סוכות של פירות העמל הרוחני של השנה, יש לברור מתוכו את הפסולת הרוחנית שהצטברה במשך השנה. אחרי שהזדככנו וטיהרנו את עצמנו מאותה פסולת, יש מקום לשמחה של סוכות.

אלא שכאן יש לשאול - אם כבר הבאנו בסוכות את התורה והמצוות באופן מעשי לתוך חיינו, וכבר הצלחנו להתעלות מתוך האמונה הפשוטה של פסח, והקבלה של שבועות - מה המקום לחזור אליהם שוב בשנה הבאה?

אני חושב שניתן לענות על השאלה הזאת בשני אופנים: ראשית, עבודת ה' של האדם מורכבת מכל הגורמים הללו - אמונה, מחויבות ומעשים - זה נכון כל הזמן, בכל השנה כולה. החגים באים להדגיש ולחזק צדדים שונים בעבודת ה', כל אחד בזמנו - "חג האביב", "חג הקציר" ו"חג האסיף". כל אחד פועל את פעולתו, ומחזק חלק אחרי חלק. תמיד, בכל שנה, קיים שוב הצורך להזכיר, לשמור ולהוסיף חיזוק לכל אחד מהדברים.

אבל יש כאן נקודה נוספת: לעבודת ה' של האדם אין מטרה סופית, אותה ניתן לומר שהשגנו, ובכך הגענו למדרגה הראויה. זהו תהליך של עליה מתמשכת, צעד אחר צעד, מדרגה אחר מדרגה. כל מדרגה מהווה בסיס למדרגה שמעליה. לכל מדרגה ישנם שלושה שלבים - "אביב", "קציר" ו"אסיף". כאשר האדם משיג מדרגה מסוימת בבחינת "אסיף", זה פותח בפניו אופקים חדשים, מדרגות חדשות, שלפני כן היו מעבר לגבול יכולתו והשגתו, ועכשיו נראים לו אפשריים. אם כן, ה"אסיף" של מדרגה אחת, הוא רק התשתית ל"אביב" של המדרגה הבאה שמעליה.

נזכה לשמוח בסוכות הזה בכל מה שזכינו לאסוף, וגם בהתחלות החדשות שזה מאפשר לנו.

חג שמח!